Podlitiek: De Ruyter op ŉ wit perd en is Mmusi ŉ party werd?Opgestel deur die Podlitiek-span André de Ruyter Terwyl vele Suid-Afrikaners oor die hele land by lughawens gestrand sit weens die twee groot SAL-stakings, is Podlitiek daar vir sy luisteraars om die wag by die lughawe vinnig te verwyl. In hierdie episode kyk die Podlitiek-span na Eskom se nuwe hoof, André de Ruyter, Mmusi Maimane se gerugte nuwe politieke party asook die onstuimigheid by die Suid-Afrikaanse Lugdiens. Hermann Pretorius lei die eerste besprekingspunt vir die episode in, naamlik die onlangse aanstelling van De Ruyter as die nuwe hoof van die sukkelende Eskom. Daar is groot optimisme oor De Ruyter se aanstelling, maar daar is steeds baie water wat onderdeur Eskom se brug moet vloei voordat ons met sekerheid kan sê dat die elektrisiteitsverskaffer op die herstelpad is. Eskom se grootste uitdaging bly steeds die fundamentele probleme wat hom in die gesig staar. Die invloed van ŉ staatsgesentreerde ideologie word deur die span bespreek en word geïdentifiseer as die onderliggende uitdaging wat Eskom het. Die gesprek draai dan na die berugte politieke party wat Maimane moontlik wil stig. Daar is ŉ aantal huidige DA-lede wat in Maimane se kamp was wat na bewering saam met Maimane hierdie nuwe party sal stig. Ernst van Zyl wys daarop dat hierdie party sal sukkel gegewe die feit dat Suid-Afrika reeds ŉ oorvloed van politieke partye het, maar ook dat ons (ten spyte daarvan) nie ŉ besonderse verskeidenheid tussen die ideologie van die partye kan sien nie. Verder is Maimane se moontlike nuwe party se groot uitdaging die feit dat Maimane nie met enige noemenswaardige regeringsprestasie kom nie. Dít sal nie vertroue in die Suid-Afrikaanse kieser inboesem nie. Die laaste onderwerp van die episode is die groot stakings wat die SAL die afgelope week getref het. Ten spyte van die feit dat hierdie stakings Suid-Afrika ŉ enorme verlies laat ly, mag dit dalk net die laaste strooi wees wat die kameel se rug breek. Daniël Eloff dui wys daarop dat selfs al beteken hierdie staking die einde van die SAL, beteken dit ongelukkig nie noodwendig die einde van ŉ staatsbeheerde lugredery is nie. By Podlitiek lewer ons nie net die nuus nie, ons maak dit. Luister Podlitiek. Die Podlitiek-span bestaan uit: Hermann Pretorius (IRV), Ernst van Zyl (AfriForum), Paul Maritz (Solidariteit) en Daniël Eloff (Hurter Spies Ing.).